open-index/open-wikipedia-markdown huggingface dataset:
Georgia Public Broadcasting

**Georgia Public Broadcasting** (**GBP**) ("Difusa publica de Georgia") es un rede de televisa esuan parteninte a la rede PBS e un rede de radio distribuida en la Stato de Georgia. Lo es ance un rede de radio parteninte a la rede NPR.

## Stasiones de televisa

* WGTV : Athens / Atlanta
* WXGA-TV : Waycross / Valdosta
* WVAN-TV : Savannah / Pembroke
* WABW-TV : Pelham / Albany
* WNGH-TV : Chatsworth / Dalton
* WCES-TV : Wrens / Augusta
* WACS-TV : Dawson / Americus
* WJSP-TV : Columbus / Warm Springs
* WMUM-TV : Cochran / Macon

## Stasiones de radio

* WUNV 91.7 FM : Albany
* WUGA 91.7 FM : Athens
* WACG 90.7 FM : Augusta
* WWIO 88.9 FM : Brunswick
* WUWG 90.7 FM : Carrollton
* WNGH 98.9 FM : Chatsworth
* WMUM 89.7 FM : Cochran/Macon
* WNGU 89.5 FM : Dahlonega
* WPPR 88.3 FM : Demorest
* WATY 91.3 FM : Folkston
* WJWV 90.9 FM : Fort Gaines
* WGPB 97.7 FM : Rome
* WSVH 91.1 FM : Savannah
* WWIO 1190 AM : St. Marys
* WABR 91.1 FM : Tifton
* WWET 91.7 FM : Valdosta
* WJSP 88.1 FM : Warm Springs/Columbus
* WXVS 90.1 FM : Waycross
* WBTB 90.3 FM : Young Harris

## Lia esterna
Site ofisial
Public Broadcasting Service

La **Public Broadcasting Service** (**PBS**) ("Servi publica de defusa") es un rede de televisa publica nonprofitante con plu ca 350 stasiones de televisa membros en la Statos Unida. Sua xeferia es situada en Arlington, Virginia.

## Istoria
PBS ia es fundida la 3 novembre 1969 par Hartford N. Gunn Jr. (presidente de WGBH), John Macy (presidente de CPB), James Day (ultima presidente de National Educational Television) e Kenneth A. Christiansen (presidente de la departe de defusa a la Universia de Florida)

PBS ia comensa operas la 5 otobre 1970, emprende multe de la operas de sua presedente, National Educational Television (NET), cual pos ia fusa con la stasion de Newark, New Jersey WNDT per forma WNET. En 1973, lo ia fusa con Educational Television Stations.

Direta pos la revela publica de la Scandal de Watergate, la 17 maio 1973, la Comite de Watergate de la Statos Unida ia comensa disputas; PBS ia difusa la disputas tra la SUA, con Robert MacNeil e Jim Lehrer como comentores. Per sete menses, tota la notes "marteleta a marteleta" difusas ia atrae atende publica grande, e ia aida PBS deveni plu popular.
Rejion baltica

La **rejion baltica** refere plu comun a la tre nasiones a la sude-este de la Mar Baltica: Esti, Latvia, Lietuva. Alga definis inclui la Oblast Caliningrad de Rusia. La Eurorejion *B7 Rede de Isolas Baltica* refere a la isolas e arcipelagos de la Baltica, pd Åland (autonom, asosiada con Suomi), Bornholm (Danmarc), Gotland (Sveria), Hiiumaa (Esti), Öland (Sveria), Rügen (Deutxland), and Saaremaa (Esti). Istorial, la rejion baltica refere a Prus este, Livonia, Courland, e Esti (Esti svensce e Esti rusce).

La defini la plu vasta inclui tota nasiones e teritorios cual ave costas longo la Mar Baltica: Danmarc, Deutxland, Esti, Latvia, Lietuva, Polsca, Rusia, Suomi, e Sveria. La Consilia de Statos de la Mar Baltica, un organiza dedicada a la ambiente, economia, educa, cultur, e ativias legal de la rejion, inclui ance Noria e Island, an si los no es vera de la rejion, e inclui como membros oservante la resta de Europa e la SUA.
Penisola de Antartica

La **Penisola de Antartica** es la parte de Antartica la plu norde. Cada nasion ci esplora la area ave un nome diferente: per Txile, lo es la tera de O'Higgins, per Arjentina la tera de San Martin, per la SUA la penisola de Palmer, e per Britan tera Graham.

La penisola es parte de la penisola plu grande de Antartica ueste, estendente 1300 km de un linia entre Capo Adames e un punto sude de la Isolas Eklund. Su la glasia polal cual covre o, la penisola es composada de un cadena de isolas de roca madral, separada par canales profonda, juntada par un telon de glasia. Tera de Foco, la punto la plu sude de America Sude, es sirca 1000 km distante ultra la Pasaje de Drake. La penisola inclui un cuantia de glasias e scafales de jelo, spesial la Scafal Ronne e la Scafal Larsen.

La penisola ave multe stasiones de rexerca. Nasiones ia declara posese de la area, incluinte declaras supraponente par Arjentina, Txile, e Britan. Multe nasiones suporta la declara par Britan, ma no trata internasional reconose posese.

La penisola es multe montaniosa, e la culminas la plu alta es sirca 2800 metres de altia; la plu alta es Monte Hope, a 3239 m. Esta montes es videda como un continua de la Andes de America Sude, con un cresta sumar liante la du. Esta es la funda per la declaras par Arjentina e Txile.

La tereno de la penisola es tipal tundra antartica. On ave un cuantia de volcanes en la isolas sirca la penisola. Car la Penisola Antartica estende a norde de la Sirculo Antartica e es la parte la plu norde de Antartica, lo ave la clima la plu temperada en la continente. La temperatures es la plu calda en Janero, de 1° a 2°, e la plu fria en Junio, de -15° a -20°.

An si la clima es sever, la penisola ave multe spesies de animales e plantas. En la Mar Antartica, on pote trova balenas, focas, elefantos-de-mar, e multe spesies de pinguines. Esta pinguines es la sola de estas ci usa la tera estra la mar, spesial per reprodui. Avias estra la pinguines inclui petreles, stercoraros, gavotas, sternas, e cormoranes. La nototen es un spesie de pex comun en la Mar Antartica, e es notable per sua capasia per survive en acua fria. Ma cril es la plu comun animal en esta mares.

No multe plantas pote survive la clima de la penisola. Ma mos, licen, e alge pote crese sur la rocas. Du plantas florinte pote ance survive ala: erba capelin antartica (Deschampsia antarctica) e la colobanto (Colobanthus quitensis).



File:HopeBayGlacier.JPG
File:Antarctic Pearlwort.jpg
File:Weddell Seal (js)1.jpg
File:Fur seal antarctic peninsula.jpg
File:Mirounga leonina male.JPG
File:Pygoscelis papua -Jougla Point, Wiencke Island, Palmer Archipelago -adults and chicks-8.jpg
File:Fulmarus glacialoides - SE Tasmania.jpg
File:Phalacrocorax atriceps 4.jpg
Patagonia

**Patagonia** es un rejion no multe poplida a la fini sude de America Sude, compartida par Arjentina e Txile. La rejion composa la parte sude de la Montes Andes, con lagos, fiordos, e glasias en la ueste, e desertos, savanas, e stepes a la este. Lo es bordada par la Mar Pasifica a la ueste, la Mar Atlantica a la este, e multe corpos de acua cual lia los, como la Streta Magallanes, la Canal Beagle, e la Pasaje Drake a la sude.

La Rios Colorado e Barancas, cual flue de la Andes a la Atlantica, es comun considerada como la limita norde de Patagonia arjentina. La arcipelago de Tera de Foco es a veses incluida como parte de Patagonia. La plu de jeografistes e istoristes loca la limita norde de Patagonia txilean a la Falia Huincul, en la rejion de Araucania.

A la tempo de la ariva de la espanioles, Patagonia ia es abitada par multe tribus nativa. En un parte peti de Patagonia norde-ueste, la popla orijinal ia cultiva la tera. En la resta de la teritorio, la popla vive como xasores-coliores, movente par pasea en la interna o par canoas en la fiordos e canales. Pos la ariva de la espanioles, los adota la usa de la cavalos.

Car Impero Espaniol ia vole esclui colonistes de otra nasiones de entra la area en la pasada, lo coraji colonistes. Txile e Arjentina ia continua coloni Patagonia lente tra la curso de la sentenios 19 e 20 temprana. Esta ia introdui un diminui de la poplas orijinal, sua vives e abitadas ia es disturbada. Disputas entre Txile e Arjentina ia aveni en la sentenio 20. Estra per la borda longa la glasias de Patagonia sude, tota disputas ia es solveda aora.

La economia oji de Patagonia este inclui eleva de oveas e la estrae de olio e gas. En la ueste, pexa, acuacultur de salmon, e turisme domina. Cultural, Patagonia ave un erita variada, incluinte *criollo* (desendentes de espanioles), *mestizo* (erita miscada), americanes orijinal, e influes de Europa estra Iberia.



File:Lago Buenos Aires Department, Santa Cruz Province, Argentina - panoramio (37).jpg
File:Llao LLao.jpg
File:Perito Moreno Glacier Patagonia Argentina Luca Galuzzi 2005.JPG
File:Cavalli Al Pascolo Ai Piedi Del Massiccio Del Fitz Roy, Patagonia.jpg
File:Urville-Patagonians2.jpg
Emion

La **emion** (*Equus hemionus*), acc la asino savaje asian, es un spesies de la familia *Equidae* (pd cavalo) nativa a Asia. Un membro de la suspesie *asinus*, la emion ia es descriveda par la zolojiste deutx Peter Simon Pallas en 1775. Sinco suspesies ia es reconoseda, de cual un es estinguida.

La emion es plu grande ca la asina savaje african. Lo pesa 290 kg con un longia (testa e corpo) de 2.1 metres. Los es brun rojin o brun jalin e ave un banda en la media de sua dorso. No como la plu de cavalos e asinos, emiones ia es nunca domada. Los es entre la mamales la plu rapida e pote core tan rapida como 64 km per ora a 70 km per ora. Los es relatada prosima a la asino savaje african, con cual los comparti la mesma asendente. La *kiang*, en la pasada videda como un suspesie de emion, aora es videda como un spesie distinguida.

La emion ia ave un estende plu vasta en la pasada, de Asia sude-ueste, sentral, e norde: Israel, Arabia Saudi, Irac, Urdun, Suria, Afganistan, Rusia, e Sibir. La asino savaje european ia estende tra Europa asta la eda de bronze. En la sentenio 20 temprana, la spesies ia perde la plu de sua estendes en Asia sude-ueste e Asia este. Oji, emiones abita la desertos e otra rejiones seca de Iran, Pacistan, India, e Mongol, e en la desertos calda e fria de Asia central: Cazacstan, Uzbecistan, Turcmenistan, e Xina ueste.

En ajunta a desertos, los abita en savanas, planos, e stepes. Como multe otra animales grande ci come a pasto, sua estende ia redui multe su la presa de mata nonlegal e la perde de abitada. De la sinco suspesies, un es estinguida, du es menasada, e de es cuasi menasada. Emiones persian es en la prosede de es introduida en Asia sude-ueste como un sustitui per la asino savaje estinguida de Suria en la Penisola Arabi, Israel, e Urdun.
Cultur Windmill Hill

La *Windmill Hill* cultur ("colina de molin") es la nom donada a la popla ci ia abita Britan sude, spesial en la Plano Salisbury, prosima a Stonehenge, sirca 3000 aec. Los ia es un popla neolitica de cultivores. Sua nom deriva de *Windmill Hill*, un colina ensircada par foso ronda liada par vias levada. Con un otra tribu neolitica de Anglia Este, un tribu de ci sua adora inclui la construi de sirculos de petras, posible la mesma popla ci ia fa la labora la plu temprana a la loca de Stonehenge.

La colina enclui un area de 8.5 ha, e es la plu grande de sua tipo conoseda en Britan. La loca ia es abitada prima sirca 3800 aec, an si la sola indicas es un serie de escavas de un sosia cultivante. Plu tarda, sirca 3300 aec, tre fosos consentral sesionida par vias levada, la foso la plu esterna con un diametre de 365 metres. La vias varia en largia de alga sentimetres a sete metres. Materia de la fosos ia es pilada per crea rivas a la interna de la fosos.

La arcivo material restada par esta popla inclui un enclui tumulos longa, puntos de flexas de la forma de folias, e axas de petra briliada. Los ia eleva boves, oveas, porcos, e canes, ia cultiva trigo, e ia mina silica (petra de foco). 

La cultur pare como un estende de la cultur Hilversum en lo cual es aora Nederland. Alga arceolojistes sujesta ce Windmill Hill es composada de alga sucultures e es relatada a multe otra cultures de la area.
Stonehenge

**Stonehenge** es un monumento preistorial en Wiltshire, England, 3 km ueste de Amesbury. Lo es composada de un anelo de petras stante, cada sirca 4 metres alta, 2.1 metres larga, e pesante sirca 25 tones. La petras es fundida en murones de tera en la media de la compleso la plu densa de la monumentos neolitica o de la eda de bronze en England, incluinte alga sentos tumulos.

La nom "Stonehenge" deriva de engles vea *stan* ("petra") e *hencen* ("pendente"). An si nun conose la intende de la monumento, la plu de eruditas crede ce lo es un combina de un templo su sielo, posible per sacrifias, e un oserveria astronomial. La petras es aliniada en la dirije de la leva de la sol en estate e la reposa de la sol en la inverno.

Arceolojistes crede ce lo ia es construida de 3000 a 2000 aec. La sirculo de fosos e rivas de tera, cual composa la fase la plu temprana de la monumento, ia es datida a sirca 3100 aec. Dati radiocarbonal sujesta ce la petras blu prima ia es erijeda entre 2400 e 2200 aec, an si los pote ia es erijeda tan temprana como 3000 aec.

Stonehenge ia es posible un area de entera a sua comensa. Depones conteninte osos umana dati de tan temprana como 3000 aec, cuando la fosos e rivas ia es prima escavada, e ia continua per a min un otra 500 anios.

Un de la monumentos la plu famosa en la Rena Unida, Stonehenge es videda como un icon cultural brites. Lo ia es protejeda legal de 1882, cuando la legi per proteje monumentos istorial ia es prima introduida en Britan. La loca e sua ambiente ia es ajuntada a la lista de Locas Eritada de Mundo en 1986. Stonehenge es la propria de la "Corona" (familia renal) e es manejada par Erita Engles. La area ambiente es la propria de la Fidusia Nasional.

Stonehenge ia deveni un loca de selebra per membros de relijios neopagan, en ajunta a multe turistes. La neopaganes tipal visita la monumento a dias spesial (tipal la solstisios e la ecuinotes, o otra dias importante per la cultivores orijinal de Britan).
Filosofia cristian

**Filosofia cristian** es un colie de ideas filosofial cual esiste en cristianisme.

Filosofia cristian ia emerji con la ojeto de reconsilia siensa e fida, comensante par esplicas razonal natural con la aida de revela cristian. Pensores variosa como San Augustino ia crede ce on ia ave un relata armoniosa entre siensa e fida, otras como Tertuliano ia dise ce on ia ave un contradise e otras ia atenta diferensia los.

On ave eruditas cual duta la esiste de un filosofia cristian *per se*. Esta dise ce on ave no orijinalia en pensa cristian e sua consetas e ideas es eritada de filosofia elinica. Tal, la filosofia cristian ta proteje pensa filosofial, cual ta es creada par filosofia elinica.

An tal, Boehner e Gilson dise ce filosofia cristian no es un repete simple de filosofia antica, an si los debe a la filosofia elinica la  conose developada par Platon, Aristotele e la neoplatonistes. Los an dise ce en la filosofia cristian, la cultur elinica survive en un forma organica.
Catecisme roman

La **Catecisme roman** o **Catecisme de la Consilio de Trento** ia es encargada durante la Contrareformi par la Consilio de Trento, per esposa la credes catolica e boni la comprende teolojial de la eglesores. Lo difere de otra resomas de credes cristian per instrui en du puntos:
* Lo es xef dirijeda a pretes
* Lo ia ave un autoria a en la Eglesa Catolica cual no otra catecisme ia ave asta la Catecisme de la Eglesa Catolica (1992)
La nesesa de un manual autoriosa popular ia nase par la manca de conose sistemosa entre la pretes ante la Reforma e la descura de instrui relijial entre la credores.

## Partes
Lo es divideda en cuatro partes:
# La Crede de la Apostoles
# La Rituos Santa
# La Decalogo
# Prea, spesial la Nosa Padre
Serpentes e scalas

**Serpentes e scalas**, orijinal nomida *moksha patam*, es un jua de table antica de India per du o plu juores, videda oji como un jua clasica tra la mundo. Lo es juada sur un table de jua con cuadros numerida, orijinal 100 cuadros, ordinada en un grilia de 10 par 10. Un cuantia de imajes de "scalas" e "serpentes" es primida sur la table, cada liante du cuadros spesial. La ojeto de la jua es ce on naviga sua peso, seguente lansas de la dado, de la comensa (cuadro 1) a la fini (cuadro 100), aidada par asende sur scalas, o impedida par la serpentes. 

La jua es un corsa simple fundida sur no plu ca acaso, e es popular con enfantes joven. La varia istorial ia ave sua radises en lesones sur moralia, en cual la progresa par la juor a supra representa un viaja de vive, complicada par virtuas (la scalas) e vilia (la serpentes)

La jua ia es popular en India antica con la nom *moksha patam*. Lo es ance asosiada con filosofia tradisional de induisme, cual contrasta la forsas de carma (destina) e desira. Un varia nomida *gyan o jnan chaupur* (la jua de sajia) es asosiada con filosofia de jainisme. La leson moral de la jua ia es ce un person pote ateni moksha (salva) par sua atas bon, ma reincarne como un forma de viventes plu basa par sua atas mal.

Un varia temprana de a jua ia conteni 5 scalas e 12 serpentes, con 100 cuadros. La cuadros de virtua ia es fida (un scala cual comensa a cuadro 12), fidablia (51), jenerosia (57), sabe (76), e astenisme (78). La cuadros de malia ia es nonobedi (un serpente comensante a cuadro 41), vania (44), vulgaria (49), fura (52), menti (58), enebria (62), deta (69), omiside (73), furia (84), avaria (92), orgulo (95), e lasivia (99). Nota ce la jua ia ave multe plu serpentes ca scalas!

Cuando la jua ia es introduida a England victorian en 1892, la virtuas e vilias ia es reponeda con varias engles, con la intende de refleta plu bon la prinsipes de moralia victorian. Cuadros nomida sasia, grasia, e susede ia es atenida par la scalas de frugalia, repenti, e industria, e la serpentes de favore, nonobedia, e pigra causa ce on fini en maladia, desonora, e povria.

Cuando la jua ia es plu developada par la industria de primi e la industrias nova de diverti, la lista ia cambia de ves a ves. Entre la virtuas popular ia es la cuatro virtuas clasica - modera, cautia, coraje, e justa. Un otra colie de posible serpentes e scalas es la 7 pecas e la 7 virtuas listada par Dante Alighieri:

Pecas:
*umilia, simplia
*compatia, servi
*modera, autocontrola
*virjinia, puria sesal
*pasientia, pas
*carita, jenerosia
*asiduia, produosia

Virtuas:
*orgulo, vania
*invia, jelosia
*glotonia, porcinia
*lasivia, desira sesal
*coleria, furia
*avaria, materialisme
*pigria, osiosia

A la otra lado, alga formas no inclui cualce virtuas o pecas!
Eminem

**Marxall Bruce Maters III** (nom orijinal: Marshall Bruce Mathers III; naseda a 17 otobre 1972 en St. Joseph, Missouri, SUA) es un musiciste esuan.
Politica de Provinse Soria

La **politica de Provinse Soria** es gidada par la *Estatuto de Autonomía* de Castilia e Leon, cual respeta la Constituida Espaniol.

La organo governor de la provinse es la Delega Provinsial de Soria (*Diputación provincial de Soria*), un instituida publica cual fa servis direta a la sitadanes e dona suporta tecnical, economial e tecnolojial a la comites de vila de la 183 munisipas de la provinse. Lo es situada en Soria capital.

## Sorianisme
Sorianisme es la promove cultural, sosial e political rejionaliste cual luta contra la nonegalis istorial de Provinse Soria cual ia es promoveda par la politicas de la stato espaniol e la comunia autonom de Castilia e Leon.

Seguente la sonda de opina fada par SIGMA DOS per la promove Soria ¡Ya! en 2011, la 68,8% de la sorianes no senti se castilian e leones; los senti sola sorian o plu sorian ca castilian e leones. La sensa de la plu de sorianes, la 59,8% es ce la comunida autonom no cura per la problemes de la provinse e sola la 24,9% de la respondores ia considera ce lo es bon aparteni a Castilia e Leon.

Alga partitos political ia es creada per suporta esta promove, como:
* Plataforma del Pueblo Soriano
* Iniciativa por el Desarrollo de Soria (oji descontinuada)
* Alternativa Soriana Independiente (oji descontinuada)

Otra promoves es:
* Soria ¡Ya!
* Plataforma para la Defensa de la Universidad de Soria
Economia de Provinse Soria

En ajunta a la campos economial tradisional de la provinse (per esemplo, la cultiva nonirigada), la **economia sorian** es oji fundida sur turisme (campanial, monumental, paleontolojial, de monte e de neva) como ance en la campos de enerjia e industria, do on pote nota la industria de comables, la trata de lenio e la fabrica de mobilas.

La parces industrial xef es situada en la site Soria e sua visinia, e en Olvega, Almazan e El Burgo de Osma. An si la provinse ave un situa stratejial prosima a la sites Madrid, Valladolid, Pamplona e Zaragoza, la manca de infrastrutures de transporta e enerjia conveninte no ia permete ce la provinse developa sufisinte. Reatante a esta fato, un promove de sitadanes ia es creada, nomida Soria ¡Ya!, cual demanda per strutures de comunica sufisinte per la provinse e plu investis.

## Campo economial de grado prima
La cultiva sorian ia es tradisional nonirigada. En la desenio de 1950 on ia ave 70 000 ectares cultivada, ma tro multe sudivides e la manca de macini ia resulta un produosia basa. En 1960, cuando la campo economial de grado prima ia ocupa 69% de la laborores de la provinse, 70% de la operas cultival ia funsiona con sola la tira par bestias. Oji on ave 100 000 ectares per cultiva orzo e 100 000 plu per cultiva trigo.

La provinse ia es la partito xef en la *Mesta*; sua bestias xef es oveas, e en la desenio de 1960 on ia ave 800 000 de los. Como la varia *txura* e *merina* ia sustitui per la varia de ovea negra de Celtiberia, de la desenio de 1960 la varias orijinal de boves fema de monte sorian, porcos e gales fema ia es miscada o sustituida par otra varias plu produosa.

Ance importante es la esplota de la furnis de foresta orijinal per oteni lenio e resina e per colie fungos. A fini, de anticia, la provinse ave minas (escaverias de carbon en Espejon, minas de fero en la montes Toranzo, Olvega asta la desenio de 1970).

## Campo economial de grado du

La campo economial de cultiva ave un contribui multe alta a la produi interna bruta (pib) de la provinse (10 puntos plu ca la promedia espaniol). La industria representa un cuantia pico plu ca la 20% de sua pib. On nota la campo nural (produi de farina, industria de carne, spesial en Olvega, vinerias, incluinte algas de *Denominación de Origen* de Riva de Duero en San Esteban de Gormaz), la trata de lenio, e la fabrica de mobilas (cual ia contribui a manteni la montes e crea empleas) e ave un partisipa importante en la industria aidante de composantes de automobiles.

## Campo economial de grado tre
Soria ave valuas interesante per turisme, liada a sua furnis propre. On nota sua situa jeografial en la teritorio nasional, entre la vales de la rios Ebro e Duero, prosima a capitales grande, como Madrid e Zaragoza, e a Navara, Rioja e Euscadi. La provinse conteni la stasion de sci de San Ines.

## Referes
Libro de aprende

Un **libro de aprende** es un libro con contenidas completa sur un ramo de studia. Los es produida usual per instituidas de educa. Oji, multe libros de aprende es primida en formato dijital.

## Lingua franca nova
An si la plu de testos scriveda en lingua franca nova es testos leteratural, on ave alga libros de aprende, scriveda par Chabi. Esta libros es:

* *Leteratur romanica e elefen* publicida en janero 2020.
* *Istoria de Europa*, publicida en 12 marto 2020.
* *Cultur e tradision clasica*, publicida en 16 marto 2020.

En 2006 C. G. Boeree ia comensa tradui sua libro *La istoria de psicolojia*, de cual la tradui ia fini en 2019.

## Lias esterna
* Istoria de psicolojia
* Leteratur romanica e elefen
* Istoria de Europa
* Cultur e tradision clasica
Tengrisme

**Tengrisme** es un relijio antica de la popla turcica e mongol de Asia sentral, sentrida sur un dio - Tengri - de la sielo. Lo ia es la relijio xef de la turces e mongoles (incluinte bulgares e xiongnu), hunes, e posible la mandjus e magiares, e un relijio de stato de alga statos medieval de Mongol a la Balcanes. Per la sentenios 12 o 13, tengrisme ia deveni un relijio monoteiste, ma lo ave la cualias de un relijio de xamanes. La nom de la relijio deriva de la nom Tengri ("la sielo") de turcica vea. Lo es aora promoveda par la inteletosas de Asia sentral e partes de Rusia. Pos la fini de la Uni Soviet, lo ia deveni ancora popular.

**Kök Tengri** ("sielo blu") es la dio suprema, la "un", la creor de tota cosas. Lo es tipal comprendeda en un modo panteiste como un asoluta non-antropomorfe, simil a la Dau de dauisme. Tota otra divines es adorada como la revelas de Tengri o como la spiritos de la elementos, pe tera, acua, foco, sol, luna, stela, aira, nubes, venta, tempesta, tona e lampo, pluve e arco de sielo.

En tengrisme, la universo es divideda entre la mundo divin de la sielo, la mundo suteran, e la mundo comun. En alga reportas, lo ave sete niveles o plu. Lo es crededa ce xamanes pote comunica o an visita mundos variosa. Spiritos, divinas, o xamanes de esta otra mundos pote, a veses, visita nosa mundo como fantasmas o otra mostras. La tema de un universo jirante es comun, como la move de la sol e la saisones, e ance la spiritos de tota viventes, ci es renaseda pos mori.

La mundo de la sielo sembla nosa mundo, ma no es manxada par umanas. Natur es sana e pur, e la nativas ia devia nunca de la tradisiones de sua asedentes. Esta mundo es plu briliante ca la nosa. Alga veses, la portes de sielo abri e la lus brilia tra la nubes. En esta situa, xamanes e sua preas ave plu efetos. Un xaman pote vade a un viaja imajinal a la sielo, montante un avia o cavalo o servo.

La mundo suteran es ance simil a lo de nos. Sua abitantes sembla umanas ma ave du spiritos en loca de nosa tre spiritos. Los manca la spirito *amin* cual produi la temperatur de la corpo e permete respira. Donce, los es pal e sua sangue es negra. La sol e luna de la mundo suteran dona min lus ca la nosa.

Lo es crededa ce umanas e animales ave multe spiritos. Jeneral, cada person es videda como avente tre spiritos, ma la cuantia e la nomes de spiritos difere entre la tribus. Car animales ave spiritos, umanas debe respeta animales.

Un rexercor, Julie Stewart, ia dedica sua tota vive a rexerca en Mongol. El descrive la spiritos en un de sua articles:

***Amin ruhu** furni respira e la temperatur de la corpo. Lo dona enerjia a la corpo.
***Sünesün ruhu** es estra la corpo e move tra acua. Lo es la spirito cual, pos mor, pote entra un bebe per comensa un vive nova.
***Sülde ruhu** es la spirito cual dona un person sua personalia. Si la otra spiritos departe de la corpo, on perde sola sua consensa. Ma si esta departe de la corpo, on mori. Esta resta en natur e no revive.
Jano

En la relijio e mitolojia de Roma antica, **Jano** (latina: IANVS) es la dio de dualia, comensas e finis, tempo, portes, portones, e pasajes cambias. El is tipal imajida con du fases, sujestante ce el regarda la futur e la pasada. La plu de persones suposa ce la mense de janero es nomida per Jano, ma seguente almanacos de cultivores roman, Juno ia es la diva de la mense. Nota ce la calendario roman ia comensa con marte, no janero.

Jano preside sur la comensa e fini de disputas, e donce de gera e pas. La portones de construidas en Roma nomida per el ia es abrida en periodos de gera, e cluida per la ariva de pas, cual no aveni frecuente. Nota ce la portones ia es encluis abrida con portones a ambos lados. Como la dio de cambias, el ia ave funsionas cual pertina a nase, e en sua asosia con Portunus, un dio simil de portos e portones, el ia es consernada con viajas, intercambias, e barconis.

Jano no ia ave pretes asiniada a el, ma la *rex sacrorum* ("re de la rituos santa") mesma ia condui sua rituos. Jano ia es clamada en la plu de rituos relijiosa tra la anio, a la comensa de la rituos, sin relata a la divin xef onorada alora.

La elinicas antica no ia ave un dio paralel a Jano, ci la romanes ia alega ia es sola la sua propre.
Juno

**Juno** (latina IVNO) es un diva antica de la romanes, protejor e conselor spesial de la stato. Un fia de Saturno, el es la sposa de Jupiter e la madre de Marte, Volcan, Belona, e Juventa. El es la corespondente de Hera, rea de la dios, en mitolojia elinica. Como Hera, sua animal santa ia es la pavon. Sua egal etrusca ia es Uni, e el ia es la gardor de la femes de Roma. Como la diva patron de Roma e la Impero Roman, Juno ia es ance nomida *Regina* ("rea") e ia es un membro de la truple de la capitol, sentrida sur la Colina Capitol en Roma, cual es composada de el, Jupiter, e Minerva, la diva de sajia.

Sua aspeta gerin entre la romanes es clar en sua vestes. El es comun mostrada como armada e portante un capa de la pel de un capra. La imaje tradisional de sua aspeta gerin ia es asorbeda de la diva elinica Atena.

Sua nom *Juno* ia deriva de *iuven-* (como un latina *iuvenis*, "joven") tra la forma corta *iun* (como en *iunior*, "plu joven"). *Iuven-* es relatada a latina *aevum* e elinica *aion*, de un radis indoeuropean parola per enerjia de vive o la tempo de fertilia.

La etruscas ia es un popla ci ia manteni contatas estendente con otra popla de la Mediteraneo: la elinica, la fenisianes, e la cartaganes. Juno en etrusca ia es Uno. En la lingua punica de la cartaganes, Augustino de Hipon ia dise, Juno ia es nomida Astarte. La elinicas regarda Juno como la imaje de Hera, la rea de sposi legal e la familia e sua santia. La cualias de Uno, Astarte, e Hera ia es combinada en Juno.
Maia

**Maia**, en la relijio antica de Elas, es un de la Pleiades e la madre de Hermes (ci ia es nomida Mercurio en latina). El es ia fio de Atlas e Pleione, e es la plu vea de la sete Pleiades. Los ia es naseda sur Monte Silene en Arcadia, e es a veses nomida nimfas de montes. Simonides de Ceo ia canta de "Maia de la montes" (*Maiados oureias*) "de la oios bela negra. Sua nom es relatada a μαῖα (maia), un nom de onora per femes vea, relatada a μήτηρ (mētēr, "madre"), cual sinifia ance "comadre".

En la relijio e mitos de Roma antica, Maia corpi la conseta de crese, e sua nom ia es crededa como relatada a la ajetivos maius e maior ("plu grande" e "la plu grande"). Lo es posible ce la nom ia developa autonom de la Maia elinica, ma el ia es asorbeda tra la elinici de la leteratur e cultur latina.

En un prea roman, Maia apare como un atribui de Vulcan, en un lista de dios aliada con consetas representada par divas. Maia ia es direta liada con Madre Tera (la forma roman de elinica Gaia) e la Bon Diva (*Bona Dea*) en a min un tradision. Sua identia ia deveni liada teolojial con la divas Fauna, Ops, Juno, Carna, e la Magna Mater ("la madre grande").
Astrofisica

**Astrofisica** es un ramo de astronomia cual usa la prinsipes de fisica e cimica "per serti la natur de ojetos astronomial, en loca de sua locas o moves en spasio". Entre la ojetos studiada es la Sol, otras stelas, galasias, planetas estrasolal, la media interstelal e la radia fondal de microondas. Emites de esta ojetos es esaminada tra tota la partes de la spetro eletromagnetal, e la proprias esaminada inclui luminia, densia, temperatura, e composa cimical. Car astrofisica es un sujeto multe larga, astrofisicistes aplica consetas e metodos de multe disiplinas de fisica, incluinte mecanica clasica, eletromagnetia, mecanica statistical, termodinamica, mecanica cuantal, relativia, fisica nucleal e de particulas e fisica moleculal e atomal.

En pratica, rexerca astronomial moderna implica frecuente un cuantia importante de labora en la renas de fisica teorial e oserval. Alga areas de studia de astrofisicistes inclui sua atentas per determina la proprias de materia oscur, enerjia oscur, bucos negra, e otra corpos sielal; si viaja en la tempo es posible, si bucos de verme pote es formida, o si la multiverso esiste; dinamica stelal e evolui; formi e evolui de galasia; orijina de la raios universal; relativia, cosmolojia cuantal e fisical.
Alison Thompson

Alison Thompson es un paramediciste ci ia labora como un bonvolor umaniste. De 2015, el ia labora a la isola Lesvos en Elas, en la sentro de la crise de refujadas suri, do miliones ia evade la zonas de gera de Suria, Irac, e Afganistan. En Elas, el labora como un paramediciste, salvante refujadas de la Mar Ejeo, incluinte reanima enfantes a sani feris de baletas e tortura en los ci fuji de ISIS. Thompson ia trae ance lampas solal a la femes e enfantes en la campas oscur.
Baba Iaga

En folclor slavica, **Baba Iaga** (balgarsce: Баба Яга, rusce: Ба́ба-Яга́) es un fem supranatural (o tre sores con la mesma nom) ci apare como un fem vea malformida o ferosa. En la folclor rusce, Baba Iaga vola en un bol, porta un piston, e abita en la foresta en un cabana descriveda como stante sur gamas de un gal.

Baba Iaga pote aida o impedi los ce encontra el o xerca per el. El pote ave un rol madrin e ave asosias con la animales de la foresta. En alga naras, el es un monstro ci come enfantes, e en otras el aida un prinse per trova sua prometeda perdeda. 

En rusce vea, "baba" pote sinifia un comadre, un sorsor, o un clarvidor; la sinifia xef es aora un ava o fem vea. La nom "Iaga" es posible derivada de "jeza" o simil, cual sinifia sorsor o mal fem en alga linguas slavica.

Jezibaba, un figur simil a Baba Iaga, aveni en la folclor de popla de slavica ueste. La du carateres desende posible de un carater  comun tan distante como la periodo medieval o an plu temprana, e es ambos simil ambigua. Baba Iaga ia apare en sentos o an miles de naras de folclor en Rusia, Ucraina, e Bielarus ante la sentenio 18.

Un carater asosiada con Baba Iaga es Vasilisa la Bela, ci sembla Senerela. El ave un estramadre ci ia es multe cruel a el, e du estrasores ance cruel. Los dirije el per oteni foco de Baba Iaga. Ma Baba Iaga gusta la aida ce Vasilisa ofre, e recompensa el par mata sua estrafamiia. Vasilia, ultima, es sposida con la tsar.

En la naras, Baba Iaga mostra un varia de cualias tipal: sua cabana con gamas de gal, cual pote jira; la bol e piston, o scopa. Baba Iaga pote ole la odor de un rusce de visitores, cual el proclama en un tono menasante. En multe naras, on ave tre Baba Iagas, imajinada como sores.
Linguas cauapanan

La **linguas cauapanan** es un familia de linguas parlada en la basin de la Amazona de Peru norde. Los inclui du linguas, txaiawita (Chayahuita) e jebero, cual es parlada par plu ca 11,300 persones, ce cual la plu parla txaiawita. Jebero es cuasi estinguida.

Jolkesky (2016) ia nota ce on ave similes de parolas con cetxua, arauacan, candoxi, pucina, e carib, la resulta de contata.

Linguas e dialetos:
*Txaiauita (acc chawi, balsapuertino, cahuapa, chayabita, chayawita, chayhuita, tshaahui, paranapura, shayabit)
**Txaiauita
**Cawapana
**Mainas (estinguida, posible un dialeto de txaiauita) †
*Jebero (acc chebero, xebero, xihuila)

Otra varias, listada par Loukotka (1968):
*Iamorai (acc Yamorai) - parlada longo la rio Sillai en la departe Loreto
*Ataguate - estinguida, parlada longo la rio Aipena e sirca lago Atagua
*Pamdabegue - estinguida, parlada longo la rios Aipena e Paranapura en la departe Loreto
*Miguira (acc Shuensampi) - estinguida, parlada en un vileta longo la rio Parnapura

Loukotka (1968) ia furni nos con un lista corta de parolas fundal per compara varias:

:

(Nota ce ʔ es un sona glotal)

## Referes
*Jolkesky, Marcelo Pinho de Valhery (2016). *Estudo arqueo-ecolinguístico das terras tropicais sul-americanas* (Ph.D. dissertation) (2 ed.). Brasília: University of Brasília.
*Loukotka, Čestmír (1968). *Classification of South American Indian languages*. Los Angeles: UCLA Latin American Center.
Abu Dabi

**Abu Dabi** (arabi: أَبُو ظَبْيٍ‎ Abū Ẓaby, pronunsia arabi: [ɐˈbuˈðˤɑbi]) es la capital e la site du de abitores de la Amirias Arabi Unida (AAU). Lo es ance la plu grande de la sete amirias de la AAU. La site de Abu Dabi es locada sur un isola en la Golfo Persian, de la costa sude-este de la penisola de Arabia. La parte la plu grande de la site e la amiria abita a la continente, liada a la resta de la nasion. De 2020, la area urban de Abu Dabi ia ave un cuantia de persones de 1.48 milion, de la 2.9 milion en la amiria de Abu Dabi.
Arabia

**Arabia** (arabi: شِبْهُ الْجَزِيرَةِ الْعَرَبِيَّة‎, *shibhu l-jazīrati l-ʿarabiyyah*, 'penisola arabi' or جَزِيرَةُ الْعَرَب, *jazīratu l-ʿarab*, 'isola de la arabis') es un penisola de Asia sude-ueste, locada norde-este de Africa sur la placa tetonica arabi. La penisola, con Barain, la arcipelago Socotra, e otra isolas prosima, forma un rejion jeopolitical. Ance, lo es la rejion la plu grande en la mundo sin cualce rio.

La penisola arabi es la penisola la plu grande en la mundo, con 3,237l,500 km2. Lo es composada par ses nasiones: Cuait, Uman, Arabia Saudi, la Amirias Arabi Unida, e Iaman. La penisola ia es formida como la resulta de la falion de la Mar Roja entre 56 e 23 milion anios a ante, e es bordada par la Mar Roja a la ueste e sude-ueste, par la Golfo Persian a la norde-este, la Levante a la norde, e la Mar Indian a la sude-este. La penisola ave un rol jeopolitical multe importante, como la resulta de sua reservas vasta de petrolio e gas natural.

Ante la eda moderna, lo ia es divideda en cuatro rejiones distinguida: la costa de la Mar Roja (*Tihamah*), la plato sentral (*al-Iamama*), la costa de la Mar Indian (*Hadramaut*), e la costa de la Golfo Persian (*al-Barain*). *Hejaz* e *Najd* composa la plu de Arabia Saudi. Arabia sude es composada de Iaman e alga pares de Arabia Saudi (*Najran, Jizan, Asir*) e Uman (*Dofar*). Arabia este es composada de la banda de costa intera de la Golfo Persian.
Golfo Persian

La **Golfo Persian** (persian: خلیج فارس‎, *Xalij-e Fârs*, 'Gulf of Fars') es un mar en Asia sude-ueste. Lo es un estende de la Golfo de Uman de la Mar Indian, tra la Streta de Hormuz, entre Iran a la norde-este, e Arabia a la sude-ueste. La delta de la rio Xat al-Arab es la costa norde-ueste.

La corpo de acua es conoseda istorial e internasional como la Golfo Persian. Alga governas arabi prefere refere a lo como la "Golfo Arabi" o simple "la Golfo". La nom "Golfo de Iran" es usada par la Organiza Internasional de Idrografia.

La Golfo Persian ia es un area de batalias en la Gera Irac-Iran de 1980 a 1988, en cual cada lado ia ataca la barcones de petrolio de la otra. Lo ia dona sua nom a la Gera de la Golfo de 1991, un gera sur tera e en aira cual ia segue la invade de Cuait par Irac.

La Golfo Persian ave multe areas per bon pexa, resifes vasta (rocosa ma ance coral), e ostras de perlas abundante. Ma sua ecolojia ia es danada par industri e malversas de barcones de petrolio.

La golfo es en la basin de la Golfo Persian, cual ave sua orijina en la senozoica e relatada a la sudui de la Placa Arabi su la Montes Zagros. La estende de la basin de oji ia comensa sirca 15,000 anios a ante, la resulta de la leva de la mares de la retira de la glasias de la olosene.
Polpo

La **polpo** es un molusco con corpo mol e oto brasos de la ordina *Octopodo*. Sirca 300 spesies es reconoseda, e la ordina es grupida con la clase Sefalopodo con calamares, sepidas, e nautilos. Como otra sefalopodos, la polpo es simetre biladal con du oios e un beco, con sua boca a la media de la oto brasos. La brasos es comun nomida tentaculos, ma tecnical, tentaculos es reservada per membros per come, cual polpos no posese. La corpo mol pote cambia rapida sua forma, cual permete ce polpos pote presa se tra fesures e bucos multe peti. Los trae sua oto brasos pos los cuando los nada. Un organo nomida la sifon es usada per respira, feci, e per move par la espulsa de un jeta de acua. Polpos ave un sistem de nervos complicada e un vide eselente, e es entre la nonvertebratos la plu intelijente e diversa en condui de tota nonvertebratos.

Polpos abita rejiones variosa de la mar, incluinte resifes de coral, mares alta, e la basa de mares; algas vive en la zonas mareal e otras a profondones. La plu de spesies crese rapida, maturi temprana, e ave vives corta. En la plu, la mas usa un braso spesialida per pone un paco de spermas direta en la caveta su la capo de la fema, pos cual la mas senese e mori, en cuando la fema depone sua ovos fertilida en un "nido" (tipal un fesur en la rocas) e incuba los asta los emerji, pos cual la fema mori ance. Stratejias per defende se contra predores inclui la espulsa de inca, la usa de camofla, mostras de menasa, la capasia per jeta rapida tra la acua e asconde se, e an engana. Tota polpos es venenosa, ma sola la polpos de anelos blu (*Hapalocleno*) pote mata umanas.

Polpos apare en mitolojia como monstros de mar, como la *kraken* de Noria e la *akkorokamui* de la popla ainu, e probable la *gorgon* de Elas antica. Un batalia con un polpo grande aveni en la libro "Laborores de la mar" par Victor Hugo. Polpos es comeda en videda como un deleta par persones de multe partes de la mundo, spesia la Mar Mediteraneo e la mares de Asia este e sude-este.
Calamar

**Calamares** es sefalopodos en la supraordina *Decapodiformes*, con corpos longa, oios grande, oto brasos e du tentaculos. Como tota sefalopodos, calamares ave un testa distinguida, simetre biladal, e un capo cual conteni la organos. Los ave, per la plu parte, un corpo mol como polpos, ma los ave un sceleto interna peti en la forma de un basteta de citina, nomida un pen.

Calamares ia diverje de otra sefalopodos en la jurasica, e ave un rol simil a la pexes teleoste como predores de la mar alta, de grandia e condui simil. Los ave un rol importante en la rede de come de mar alta. La du tentaculos longa es usada per saisi predas, e la oto brasos es usada per teni e controla lo. La beco alora talia la comeda en pesos conveninte per engoli. Calamares es nadores rapida, movente par un jeta de acual de sua sifon. Los loca sua predas par vide. Los es entre la plu intelijente de nonvertebratos, e grupos de calamar Humboldt ia es oservada xasante par coopera. Calamares es xasada par selacos, otra pexes, avias de mar, focas, e setaseos, spesial la caxalotes.

Calamares pote cambia sua color per camofla e siniali. Alga spesies es bioluminesente, e usa sua lus per camofla contra-luminal. Otra spesies pote ejeta un nube de inca per distrae predores.

Calamares es usada per come per umanas, con pexerias comersial en Japan, la Mediteraneo, la Atlantica sude-ueste, la Pasifica este, e otra areas. Los es usada en la cosinas de multe etnicos. Calamares ia es trovada en leteratur de la tempos clasica, spesial en naras de calamares jigante e monstros de mares.
Bert Sakman

**Bert Sakman** (deutx Bert Sakmann) ia es fisiolojiste, inventor de bon varia a *parxe de clamp* (Patch-Clamp-Technik).
Con sua colaboror Erwin Neher, un biofisiciste deutx, el ia gania la premio Nobel de fisiolojia o medica en 1991 per sua labora en fisica de membranas selulal.
## testos
E. Neher e B. Sakmann. Single-channel currents recorded from membrane of denervated frog muscle fibers Nature 360

Hammil et al. Improved patch-clamp techniques for high-resolution current recording from cells and cell-free membrane patches Pflugers Archiv

Keskin et al.BACE inhibition-dependent repair of Alzheimer’s pathophysiology

Varga et al  Dendritic coding of multiple sensory inputs in single cortical neurons in vivo

 Molecular dissection of hippocampal theta-burst pairing potentiation PNAS
Cazac (lingua)

**Cazac** (gazag tili) es un lingua turcica de la ramo ciptxac, parlada en Asia sentral. Lo es relatada prosima a nogai, cirgiz, e caracalpac. Cazac es la lingua ofisial de Cazacstan, con sirca 10 milion parlores, e un lingu minor sinifiante en la Prefetia Autonom Cazac en Xinjiang, Xina (sirca 2 milion), e en la Provinse Bayan-Olgii de Mongol. Cazac es ance parlada par multe cazaces etnical tra la Uni Soviet pasada, Deutxland, Iran, Turcia, e Afganistan.

## Fonolojia

Orijinal, cazac ia es scriveda con la alfabeta arabi; en la periodo de la domina de Rusia, lo ia es scriveda en la alfabeta cirilica. En otobre 2017, la presidente de Cazacstan, Nursultan Nazarbayev, ia comanda ce la govern va cambia de la alfabeta cirilica a la alfabeta latina per 2025, con un altera de la comanda cual sujesta la usa de sh e ch per la sonas /ɕ/ e /tɕ/. En la tables a su, la simbol prima en cada cuadro es de la fonem en API; alora, en brasetas, la prima es cirilica, e la final es latina.

### Consonantes

### Vocales

## Morfolojia e sintatica

Like other Turkic languages, Kazakh is an agglutinative language and it employs vowel harmony.
Kazakh is generally verb-final, though various permutations on SOV (subject–object–verb) word order can be used, for example, due to topicalization.[31] Inflectional and derivational morphology, both verbal and nominal, in Kazakh, exists almost exclusively in the form of agglutinative suffixes. Kazakh is a nominative-accusative, head-final, left-branching, dependent-marking language.[10]

Como otra linguas tsurcica, cazac es un lingua aglutinante e lo usa armonia de vocales. Cazac es jeneral un lingua con verbo final. La Sujeto es normal a la comensa de la frase e segueda par la ojeto. La morfolojia de verbos e nomes es cuasi tota un caso de sufisas aglutinante. Lo es un lingua nominative-acusativa, con la testa final, raminte a la sinistra, e marcante la parola dependente.

### Nomes

Cazac ave sete casos, en la forma de un sufisa, cual servi como la preposada de elefen. Car sonas es multe reatosa a la contesto de otra sonas, la sufisas ave ses varias.

### Pronomes

There are eight personal pronouns in Kazakh:

Cazac ave oto pronomes personal:

Como nomes, pronomes ave sete casos. Alga de la sufisas es noncoerente. Varias de la pronomes es ance usada como sufisas a la copulas, sufisas de posese, e la tempo e modo de pasada/dependente

### Verbos

Cazac pote espresa multe combinas diferente de tempo, aspeta, e modo par la usa de morfolojia verbal o par un sistem de verbos aidante. La tempo presente es la esemplo xef de esta; la aspeta progresante en cazac es formida con un de cuatro verbos aidante posible. Esta aidantes "otyr" (senta), "tur" (sta), "júr" (vade) and "jat" (reposa), codigi varias de sinifia de como la ata es fada. Esemplos:
Altiplano

La **Altiplano** (espaniol per "plano alta"), ance conoseda como *Collao* (de cetxua e aimara *qullaw*) o la plato de la Andes, en America Sude ueste-sentral, es un area do la Andes es la plu larga. Lo es la area la plu estendeda de plano alta sur Tera, estra Tibet. La parte la plu grande de la altiplano es en Bolvia, ma sua partes norde es en Peru, e sua partes sude es en Txile e Arjentina.

La plano conteni alga sites de esta cuatro nasiones, incluinte El Alto, La Paz, Oruro, e Puno. La Altiplano norde-este es plu umida ca la area sude-ueste. La area sude-ueste ave alga *salares* (desertos de sal), la result de sua secia. A la borda entre Bolivia e Peru es Lago Titicaca, la lago la plu grande en America Sude. Sude de lo en Bolivia ia es Lago Poopo, cual ia seci completa per desembre 2015, ia es la lago du en grandia.

La Altiplano ia es la loca de alga cultures de ante la europeanes. Lo inclui la txiripa, tiauanacu, e la Impero Inca. Espania ia concista la rejion en la sentenio 16. La ativias major de economia en la Altiplano inclui mina, pastoria de lamas e vicunia, e servis en la sites. On ave alga turisme internasional ala ance.
Gran Chaco

La **Gran Chaco** (espaniol per "grande Chaco") es un rejion con poca persones.  La nom "Chaco" deriva de un parola en cetxua, *chaqu*, cual sinifia "tera de xasa", probable per la varia rica de animales en la rejion intera. Lo es un tera basa calda e semiseca de la basin de la Rio de Plata, divideda entre Bolivia este, Paraguai ueste, Arjentina norde, e un parte de la statos de Brasil: Mato Grosso e Mato Grosso do Sul, do lo es liada con la rejion de la Pantanal (un area grande de pantanes). Esta area es a veses nomida la Plano de Chaco. La Gran Chaco ave alga de la temperatures la plu calda de la continente.

La rejion es abitada par plu ca 9 milion persones, divideda par cuantias cuasi egal de Arjentina, Bolivia, e Brasil, e incluinte sirca 100,000 persones en Paraguai. La area resta relativa sudevelopada. En la desenio de 1960, la autoritares de Paraguai ia construi la autovia trans-chaco; la autoritares de arjentina ia construi vias nasional 16 e 81, un parte de un atenta a coraji asede e developa a la area. Tota tre autovias estende sirca 700 km de este a ueste e es aora completa paveda. Un rede de nove autovias brasilera ia es ance construida en la stato de Mata Grosso do Sul.

La Gran Chaco es un de la fronteras cultival final de America Sude. Par la manca de popla, vias per tota climas, e infrastrutur esensal, lo ia es tro isolida per cultiva. La colonias menonita en la rejion es un eseta notable.